

**REPUBLIKA HRVATSKA**

**GRAD ZAGREB**

**GRADSKI URED ZA PROSTORNO UREĐENJE,**

**IZGRADNJU GRADA, GRADITELJSTVO,**

**KOMUNALNE POSLOVE I PROMET**

**Odjel komunalnog redarstva**

**Zagreb, Sigetje 2**

KLASA: UP/I-363-04/18-16/90

URBROJ: 251-13-81-3/017-20-10

Zagreb, 22.5.2020.

Komunalni redar Gradskog ureda za prostorno uređenje, izgradnju Grada, graditeljstvo, komunalne poslove i promet, Sektora za komunalno i prometno redarstvo, Odjela komunalnog redarstva, rješavajući po službenoj dužnosti u predmetu uklanjanje ruševine zgrade na k.č.br. 3559, k.o. Trešnjevka, u Zagrebu, Gvozdanska 4, suvlasništvo GRADA ZAGREBA, Trg Stjepana Radića 1 i nepoznatog suvlasnika iza pokojne Cvetković Štefanija, Zagreb, Gvozdenska 4, temeljem članka 34. stavka 3. Zakona o općem upravnom postupku ( Narodne novine broj: 47/09 ), po službenoj dužnosti, donosi

Z A K L J U Č A K

1. Nepoznatom suvlasniku iza pokojne Cvetković Štefanija, Zagreb, Gvozdenska 4, određuje se odvjetnica Almasa Filipović, Zagreb, Vodnikova 19, za privremenog zastupnika.

2. Privremeni zastupnik zastupat će nepoznatog suvlasnika u postupku uklanjanja ruševine zgrade na k.č.br. 3559, k.o.Trešnjevka, u Zagrebu, Gvozdanska 4, dok ne bude utvrđena osoba ovlaštena za njeno zastupanje, odnosno dok se ne obave radnje za koje je određen.

3. Protiv ovog zaključka nije dopuštena žalba.

O b r a z l o ž e n j e

Očevidom dana 09.04.2018. u 11,53 sati, utvrđeno je da se na k.č.br. 3559, k.o.Trešnjevka, u Zagrebu, Gvozdanska 4, nalazi ruševina zgrade, prizemnica, vanjskih dimenzija cca 3,0 x 10,0 m, dijelom urušenog krova i krovne konstrukcije, oštećenih zidova, bez prozora i vrata.

Ponovnom kontrolom dana 16.5.2020. godine, u 11,30 sati, utvrđeno je da je zgrada nakon potresa u ruševnijem stanju nego prilikom prve kontrole.

Zgrada je zbog oštećenja i nedostatka pojedinih dijelova izgubila svoja svojstva zbog čega nije prikladna za uporabu sukladno svojoj namjeni.

Uvidom u Registar kulturnih dobara Republike Hrvatske utvrđeno je da ruševina zgrade nije upisana u Registar kulturnih dobara Republike Hrvatske, odnosno da se ne nalazi u kulturno-povijesnoj cjelini upisanoj u taj Registar niti se ne nalazi na arheološkom nalazištu.

Uvidom u ZK uložak broj: 6123, k.o. GRAD ZAGREB, utvrđeno je da su suvlasnice zemljišta na kome se zgrada nalazi Vizjak Anica, Zagreb, Gajnice 852/I ( prema posjedovnom listu broj: 979, k.o. Trešnjevka adresa je Gajnice 8 ) i Cvetković Štefanija, Zagreb, Gvozdenska 4.

Uvidom u evidenciju GRADSKOG UREDA ZA OPĆU UPRAVU, matičnog ureda Susedgrad utvrđeno je da je dana 04.03.1999. godine, izvršen upis činjenice smrti za Vizjak Anicu, Zagreb, Gajnice 8, a dana 04.01.1988. godine, za Cvetković Šteficu, Zagreb, Gvozdenska 4. Uvidom u rješenje Općinskog građanskog suda u Zagrebu, Poslovni broj: 1 O-1805/19-8 utvrđeno je da se predmetna imovina Anice Vizjak predaje GRADU ZAGREBU u cijelosti

Dana 18.5.2018. godine, sastavljen je zapisnik sa gospodinom Nenadom Brkanićem, Gvozdanska 6, koji je na zapisnik izjavio da na adresi Gvozdanska 6, u Zagrebu, živi od 1977. godine, da je zgrada Gvozdanska 4, bila stambene namjene i da se ne koristi sukladno namjeni više od pet godina, odnosno od 2.11.1987. godine kada je zadnja stanarka preminula.

Na dan 21.5.2020. godine, nasljednik iza pokojne Cvetković Štefanija, Zagreb, Gvozdenska 4, nije poznat.

Dana 21.5.2020. godine, sastavljen je zapisnik sa odvjetnicom Almasom Filipović, Zagreb, Vodnikova 19, koja je na zapisnik izjavila da je suglasna da je se odredi za privremenog zastupnika nepoznatom nasljedniku iza pokojne Cvetković Štefanije.

Odredbom članka 52. stavak 1. Zakona o građevinskoj inspekciji propisano je da u provedbi nadzora komunalni redar rješenjem naređuje vlasniku zemljišta, odnosno nositelju prava građenja uklanjanje ruševine zgrade.

Stavak 4. članka 52. Zakona propisuje da je ruševina zgrade ostaci zgrade koja je zbog oštećenja ili nedostatka pojedinih dijelova izgubila svoja svojstva zbog čega nije prikladna za uporabu sukladno svojoj namjeni, a koja se zbog toga ne rabi najmanje pet godina.

Stavak 6. članka 52. Zakona propisuje da se stavak 1. članka 52. ne odnosi na ruševinu zgrade upisanu u Registar kulturnih dobara Republike Hrvatske, odnosno ruševinu zgrade koja se nalazi u kulturno-povijesnoj cjelini upisanoj u taj Registar ili koja se nalazi na arheološkom nalazištu.

Članak 34. stavak 3. Zakona o općem upravnom postupku („Narodne novine“, broj: 47/09 ), propisuje: kad je stranka nepoznata, zaključak o određivanju privremenog zastupnika objavit će se u službenom glasilu, na oglasnoj ploči i na internetskoj stranici javnopravnog tijela ili na drugi prikladan način. Ovlast privremenog zastupnika prestaje kad se stranka ili osoba ovlaštena za njezino zastupanje pojavi u postupku, odnosno ako stranka u pisanom obliku odredi osobu ovlaštenu za zastupanje.

Kako do dana 21.5.2020. godine, nasljednik iza pokojne Cvetković Štefanija, Zagreb, Gvozdenska 4, nije poznat, a radi se o ruševini zgrade koju je potrebno hitno ukloniti, jer ugrožava živote i zdravlje ljudi, sukladno članku 34. stavku 3. Zakona o općem upravnom postupku, riješeno je kao u izreci ovog zaključka.

UPUTA O PRAVNOM LIJEKU:

Protiv ovog zaključka nije dopuštena posebna žalba, već se prema članku 77. stavak 5. Zakona o općem upravnom postupku, može pobijati žalbom protiv rješenja donesenog u upravnoj stvari koja je predmet postupka.

KOMUNALNI REDAR

Robertino Vučković, ing. el.

DOSTAVITI:

1. Odvjetnica Almasa Filipović, Zagreb, Vodnikova 19,

2. na oglasnu ploču,

3. u spis.